b'\n_START_ARTICLE_\nFriisinvesikoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nYleens\xc3\xa4 friisinvesikoira on musta-valkoinen, mutta my\xc3\xb6s ruskea-valkoinen ja jopa yksiv\xc3\xa4rinen musta tai ruskea sallitaan. Etenkin yksiv\xc3\xa4riset koirat tuovat et\xc3\xa4isesti mieleen newfoundlandinkoiran pennun.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nFriisinvesikoira on hiljainen, itsep\xc3\xa4inen ja yst\xc3\xa4v\xc3\xa4llinen. Sill\xc3\xa4 on erinomainen hajuaisti ja sen kouluttaminen sujuu hyvin helposti. Se rakastaa ty\xc3\xb6ntekoa, mutta on nykyisin l\xc3\xa4hinn\xc3\xa4 pihavahti ja seurakoira.\n_START_SECTION_\nAlkuper\xc3\xa4\n_START_PARAGRAPH_\nKiharakarvaisia koiria on ollut Alankomaissa ainakin 1600-luvulta l\xc3\xa4htien, ja nykyinen rotu saattaa polveutua niiden ja mastiffien v\xc3\xa4lisist\xc3\xa4 risteytyksist\xc3\xa4. T\xc3\xa4t\xc3\xa4 teoriaa tukisi ainakin monia muita vesikoiria ja etenkin paikallista sukulaisrotua, stabyhounia, huomattavasti vankempi rakenne ja jykev\xc3\xa4mpi, et\xc3\xa4isesti newfoundlandinkoiraa muistuttava karhumainen p\xc3\xa4\xc3\xa4. Onkin my\xc3\xb6s arveltu, ett\xc3\xa4 newfoundlandinkoira polveutuisi ison saint-johnin koiran kautta vanhoista eurooppalaisista vesikoirista._NEWLINE_On kuitenkin olemassa my\xc3\xb6s toinen teoria, joka viittaa baltialaiseen alkuper\xc3\xa4\xc3\xa4n. Sen mukaan merimiehet olisivat tuoneet sielt\xc3\xa4 mukanaan n\xc3\xa4iden koirien esi-isi\xc3\xa4._NEWLINE_Friisinvesikoira jalostettiin saukon ja vesilintujen mets\xc3\xa4stykseen Frieslandissa, mink\xc3\xa4 lis\xc3\xa4ksi sit\xc3\xa4 on historiansa aikana k\xc3\xa4ytetty niin pihakoirana kuin rottien ja muiden tuholaisten h\xc3\xa4vitt\xc3\xa4miseen ja jopa k\xc3\xa4rryjen vetoon. Sana wetterhoun tarkoittaa vesikoiraa, mutta sen alkuper\xc3\xa4lle on olemassa muitakin teorioita, kuten saksankielinen sana wittern eli "vainuta". Vuonna 1947 rotu tunnustettiin Hollannin Kennelliitossa ja vuonna 1971 FCI:ss\xc3\xa4. Suomeen tuotiin ensimm\xc3\xa4inen yksil\xc3\xb6 vuonna 1996 ja t\xc3\xa4h\xc3\xa4n asti Suomeen on rekister\xc3\xb6ity 5 koiraa, joista vain yksi, vuoden 2012 tuontinarttu, on en\xc3\xa4\xc3\xa4 t\xc3\xa4ll\xc3\xa4 hetkell\xc3\xa4 elossa.\n_START_SECTION_\nTerveys\n_START_PARAGRAPH_\nSis\xc3\xa4siitos on heikent\xc3\xa4nyt rodun terveytt\xc3\xa4 huomattavasti, ja t\xc3\xa4m\xc3\xa4n sek\xc3\xa4 jalostuspopulaation pienen koon takia vuonna 2012 p\xc3\xa4\xc3\xa4tettiin aloittaa risteytysohjelma. Risteytysprojektiin k\xc3\xa4ytett\xc3\xa4vi\xc3\xa4 rotuja ei ole toistaiseksi julkistettu.'